Národná kriminálna agentúra Prezídia Policajného zboru

Národná kriminálna agentúra Prezídia Policajného zboru (skr. NAKA) bol od decembra 2012 do augusta 2024 špecializovaný útvar Policajného zboru. Agentúra sa zaoberala najzávažnejšou organizovanou trestnou činnosťou. 

Dejiny 
NAKA vznikla 1. decembra 2012 spojením Úradu boja proti korupcii s Úradom boja proti organizovanej kriminalite. Sídlila na Račianskej ulici v Bratislave. Do novej agentúry prešli policajní špecialisti z oboch predchádzajúcich úradov. Cieľom zlúčenia malo byť zefektívnenie špeciálnej policajnej činnosti. Riaditeľ agentúry bol priamo podriadený prezidentovi Policajného zboru.

NAKA existovala do 31. augusta 2024, následne ju nahradili tri nové útvary – Úrad boja proti organizovanej kriminalite, Národná protidrogová jednotka a Protiteroristická centrála.

 Riaditelia 
1. decembra 2012 - (?) september 2013: Milan Tököly
september 2013 - 31. októbra 2015: Daniel Goga
3. novembra 2015 - december 2018: Peter Hraško
december 2018 - máj 2019: Patrik Jurík
máj 2019 - 15. mája 2021: Branislav Zurian
16. mája 2021 - 15. októbra 2021: Eva Kurrayová
16. októbra 2021 - 10. januára 2022: Branko Kišš
11. januára 2022 - 31. decembra 2023: Ľubomír Daňko
1. januára 2024 - 31. augusta 2024: Milan Jonis

 Členenie 
Národná kriminálna agentúra sa členila na:
 národnú protizločineckú jednotku (organizovaný zločin)
 národnú protikorupčnú jednotku (korupcia)
 národnú jednotku finančnej polície (daňové trestné činy)
 finančnú spravodajskú jednotku (nelegálne bankové operácie)
 národnú protidrogovú jednotku (drogy a prekurzory)
 jednotku operatívneho nasadenia,
 odbor podpory riadenia a medzinárodnej spolupráce

 Kontroverzie 

V septembri 2013 sa stalo kontroverzným menovanie nového riaditeľa agentúry prezidentom PZ Tiborom Gašparom. Novovymenovaný Daniel Goga mal byť spoluzodpovedný za nevydarenú policajnú akciu v Leviciach pri ktorej v auguste 2008 zomreli dvaja ľudia: civilista Ivan Rigo a policajt Róbert Vida. Po akcii Goga odstúpil z funkcie zástupcu krajského riaditeľa Policajného zboru v Nitre, odstúpil tiež krajský riaditeľ Ján Štark a riaditeľ krajskej kriminálky Mário Machovec. „Po vyšetrení incidentu vtedajší policajný prezident Ján Packa povedal: Akciu v Leviciach sme dôkladne vyšetrili a vyšlo nám, že osoby prítomné priamo na akcii niesli 70 percentný podiel viny a ich nadriadení 30 percentný podiel.“

24. júna 2020 príslušníci Úradu inšpekčnej služby zadržali bývalého šéfa finančnej jednotky Pavla Vorobjova. Bol obvinený zo zneužívania právomoci verejného činiteľa. Mal lustrovať novinára Jána Kuciaka a iné osoby.

 Referencie 

 Externé odkazy 
 Národná kriminálna agentúra na stránke Ministerstva vnútra SR

Kategória:Policajný zbor
Kategória:Organizácie založené v 2012